Определение на Съда (седми състав) от 30 юли 2021 г. — XX и др., членове на Uniunea Revoluţionarilor din România/Румъния и др.
(Дело C‑728/20)
„Иск за обезщетение, предявен от физически лица срещу държава членка — Иск за установяване на бездействие на Европейския парламент и Европейската комисия — Искане за признаване на статут на политически преследвани лица — Констатация за неспазване на правата, гарантирани от националната правна уредба — Изцяло вътрешно положение — Явна липса на компетентност на Съда“
1.      Преюдициални въпроси — Компетентност на Съда — Тълкуване на националното право — Изключване
(член 267 ДФЕС)
(вж. т. 13)
2.      Съдебно производство — Иск, предявен от физическо или юридическо лице срещу държава членка с цел получаване на обезщетение за вреди и статут на политически преследвано лице — Липса на компетентност на съда на Съюза — Недопустимост
(вж. т. 14)
3.      Иск за установяване на неправомерно бездействие — Физически или юридически лица — Бездействия, подлежащи на обжалване — Непроизнасяне на Парламента и Комисията относно приемането на национална правна уредба, с която се санкционира неспазването на правото на Съюза от някои субекти — Явна недопустимост
(член 265, трета алинея ДФЕС)
(вж. т. 15)
4.      Преюдициални въпроси — Компетентност на Съда — Граници — Искане за тълкуване на Хартата на основните права на Съюза — Национален спор с предмет, който няма никаква връзка с правото на Съюза — Явна липса на компетентност на Съда
(член 6, параграф 1 ДЕС; член 51, параграфи 1 и 2 от Хартата на основните права на Европейския съюз; член 53, параграф 2 от Процедурния правилник на Съда)
(вж. т. 16 и 17)
Диспозитив
1)
В частта, в която се иска Румъния да бъде осъдена да заплати обезщетение за вредите, които XX и др., членове на Uniunea Revoluţionarilor din România, твърдят, че са претърпели, както и да им се признае статут на лица, подложени на политическо преследване в Румъния, искът очевидно е извън компетентността на Съда на Европейския съюз.
2)
В частта, в която се иска да се установи твърдяно неправомерно бездействие от страна на Европейския парламент и Европейската комисия, искът е явно недопустим.
3)
XX и др., членове на Uniunea Revoluţionarilor din România, понасят направените от тях съдебни разноски.